自警
作者：范純仁
朝代：宋

paragraphs: 憶昔爲小官，位卑職易營。
朋知喜其勤，民口亦見稱。
中間忝臺諫，已覺言難行。
然頼識者恕，尚謂無欹傾。
數年忽遭遇，用大過其能。
名虛稱不實，任重力難勝。
具瞻不可欺，舉動招譏評。
士論固不與，自知亦甚明。
祿厚難報答，徒滋驕侈萌。
子孫忘艱難，服用饒夸矜。
清白素風減，冗長浮費增。
親舊多責望，厚薄貽怨憎。
貧賤勝富貴，古語信可憑。
請病蒙罷免，方幸憂責輕。
俄復統一道，撫民帥邊兵。
寇狂適偃蹇，民疲未蘇醒。
勝負繫司命，休戚及群民。
細務委將佐，大事稟朝廷。
所稟有違從，委擇有不精。
差失雖毫釐，致敗或丘陵。
殞身何足道，誤國玷家聲。
可不常惕懼，臨淵履春冰。
庶幾免危溢，書此爲心銘。